Page:Ludus Coventriae (1841).djvu/424

 These dedys doth ȝow spylle. ffor ȝoure love was I rent on rode, And for ȝour sake I shed my blode: Whan I was so mercyfulle and so gode, Why have ȝe wrought aȝens my wylle? Secundus Diabolus. I fynde here wretyn in thin fforheed, Thou were so stowte and sett in pryde, Thou woldyst nott ȝeve a pore man breed, But ffrom thi dore thou woldyst hym chyde. Tertius diabolus. And in thi face here do I rede, That if a thryfty man com any tyde, ffor thrust thow he xulde be deed, Drynk from hym thou woldyst evyr hyde; On covetyse was alle thy thought. Primus diabolus. In wratthe thi neybore to bakbyte, Them for to hangere was thi delyte, Thou were evyr redy them to endyte; On the seke man rewyst thou nought. Secundus diabolus. Evyr more on envye was alle thi mende, Thou woldyst nevyr vesyte no presoner; To alle thi neybores thou were unkende, Thou woldyst nevyr helpe man in daunger. Tertius diabolus. The synne of slauthe thi sowle xal shende, Masse nore mateynes woldyst thou non here, To bery the deed, man, thou woldyst not wende, Therfore thou xalt to endles ffere; To slowthe thou were ful prest. Primus diabolus. Thou haddyst rejoyse in glotonye, In dronkesheppe and in rebawdye, Unherborwyd with velonye Thou puttyst from here rest.

Secundus diabolus. Sybile Sclutte, thou ssalte sewe, Alle ȝour lyff was leccherous lay;